钦定古今图书集成/明伦汇编/氏族典/第160卷 > 韩游瓌
## 钦定古今图书集成/明伦汇编/氏族典/第160卷 > 韩游瓌

按《唐书韩游瓌传》：“游瓌，灵州灵武人。始为郭子仪裨
将，累进邠宁节度留后。奉天之狩，兵未集，游瓌与庆
州刺史论惟明以兵三千来赴，自乾陵北趋醴泉。未
至，有诏引军屯便桥，次泥泉，与泚兵值。游瓌还奉天，
泚兵蹑攻之，战不利，泚兵夺门，游瓌殊死战，乃解。泚
大治战棚云桥，游瓌火其棚，贼气沮。故诸将推游瓌”
赴难功第一。帝以卫军无职局，军置统军一员，以游
瓌、惟明、贾隐林处之。李怀光叛，诱游瓌为变，游瓌白
发其书，帝曰：“卿可谓忠义矣。”会怀光诱复至，浑瑊得
书稍严，卒以警。游瓌不知，发怒，嫚骂瑊。帝疑有变，即
日幸梁州，游瓌使子从帝。怀光檄假游瓌邠州刺史，
欲因张昕杀之。游瓌驰入邠，斩昕首以闻，诏拜邠宁
节度使。遂会浑瑊于奉天，与瑊、戴休颜分扼京西要
险。李晟入长安，游瓌破泚兵咸阳，泚走泾州。游瓌使
谕泾将杨澄，澄拒不纳，泚遂败。京师平，迁检校尚书
左仆射。帝至自兴元，游瓌及瑊、休颜从，而李晟、尚可
孤、李元谅奉迎，论功与瑊等皆第一。游瓌还屯邠宁。
怀光寇同州，瑊、元谅败于干坑，诏游瓌率兵并力，败
贼众五千于屯，遂会瑊。马燧围蒲城，师次焦篱堡，守
将尉珪降。怀光见势单蹙，乃缢死。贞元二年，吐蕃入
泾、陇、邠宁，游瓌追至安化，斩数百级。有诏李元谅、韩
全义率师一万会游瓌收盐州，吐蕃请修《清水盟》以
归侵地，马燧为之请。诏问游瓌，答曰：“西戎弱则请盟，
彊则入寇。今侵地益深，而乞盟，诈我也。”帝不从。会盟
平凉，诏游瓌以军屯洛口。盟之日，游瓌以劲骑五百
待非常，令曰：“即有变，急趋柏泉，以分敌势。”瑊被劫，驰
以免。敌见兵出，即解去。后吐蕃寇大回原，游瓌方壁
长武，即选骑八百迎击，战南原，败之，吐蕃夜遁。会子
钦绪以射生将卫京师，与妖人李广弘谋反，谋泄，游
瓌惧，求归死京师，帝不许。未几入朝，素服听命。有诏
复位，劳遇如故。游瓌盛言“城丰义以遏敌侵”，帝悦，趣
还军。游瓌遣兵筑《丰义》，才二板而溃，宁卒数百大掠，
游瓌不能禁。诏用张献甫代之。游瓌畏乱，委军轻出，
还京师，拜右龙武统军。卒，谥曰襄。